Derfor er Di María akkurat hva United trenger
Tirsdag ble det endelig bekreftet. Ángel Di María forlater Real Madrid og Santiago Bernabéu til fordel for Manchester United og Old Trafford. Prislappen: 611 millioner kroner. Det er britisk overgangsrekord. Svindyrt, mener noen. Di María er ikke spilleren United trenger mest for øyeblikket, mener andre. Behovet for rutine og lederegenskaper sentralt på midtbanen og i forsvaret er nemlig sårt tiltrengt i Louis van Gaals lag. - Jeg er veldig fornøyd med å slutte meg til Manchester United. Jeg setter stor pris på tiden i Spania og det var mange klubber som var interesserte i meg, men United er den eneste klubben jeg ville forlatt Real Madrid for, sier Di María til klubbens nettsider. Tar man en titt på statistikk fra forrige sesongs Premier League og La Liga, ser man imidlertid at kreativitet på Uniteds kanter i vel så stor grad er savnet. Der Di María noterte seg for fire scoringer på 34 seriekamper i fjor, trengte Uniteds vinger Ashley Young (29), Antonio Valencia (29) og Luís Nani (27) totalt 60 kamper for å nå det samme antallet nettkjenninger. * Se fullstendig statistikk i bunnen av artikkelen!Di María er likevel best kjent som en ypperlig tilrettelegger, med 17 assist i fjorårets La Liga. Young, Valencia og Nani leverte på sin side kun fire (!) målgivende pasninger til sammen. - Det de leverte var ikke bra nok. Di María er utvilsomt flere hakk opp i kvalitet sammenliknet med Young, Valencia og Nani. Statistikken hans fra Real Madrid forrige sesong er musikk i mine ører. Det er en slik type vi har et skrikende behov for, sier redaktør i medlemsbladet United-Supporteren, Lars Morten Olsen, til VG. Han gleder seg stort over signeringen av den argentinske stjernespilleren. - Di María er en spiller for de store anledningene, noe han har vist for både klubb og landslag. Han står frem når det gjelder som mest, legger Olsen entusiastisk til.Det skal riktignok sies at United hadde sin verste sesong i Premier League-historien forrige sesong, og at det kan ha gått utover prestasjonene til Uniteds vinger. Likefullt kan man snu på det, og si at United - under Ferguson kjent for sitt glimrende kantspill - leverte en svak sesong på grunn av vingenes elendige prestasjoner. Det er nemlig ikke bare i målpoeng Di María er fullstendig overlegen sammenliknet med sine nye ving-lagkamerater. Argentineren skapte 90 målsjanser forrige sesong. Young, Valencia og Nani produserte kun 53 til sammen. Di María slo dessuten 73 nøkkelpasninger i serien for Real Madrid, sammenliknet med United-trioens 49. - Under Ferguson var det gjerne kantene som skapte sjansene som ga mål, ofte etter raske overganger. Det så vi ingenting til i fjor. Det som er så fint med Di María, er at han fremdeles er ung nok til å utvikle seg ytterligere, samtidig som han har bra med erfaring, sier Olsen. - Han er ikke på Messi- eller Ronaldo-nivå, men det er ikke langt unna. Han er hakket under dem, mener United-Supporterens redaktør.Så gjenstår det å se om Louis van Gaal faktisk velger å bruke Di María på vingen. United har spilt uten vinger i en 3-4-1-2-formasjon så langt i sesongen, med tre midtstoppere og to vingbacker. Det blir spekulert i om van Gaal kan komme til å bruke Di María som enten vingback, sentral midtbanespiller eller i mellomrommet bak spissene. Lars Morten Olsen er usikker på hva Uniteds manager til slutt velger. - Jeg tror van Gaal har en plan. Det er ikke gitt at 3-4-1-2 kjøres ut sesongen. Jeg tror han vil prøve det frem. Eventuelt kan det legges om til fire bak og fire på midten, med Di María i en kantrolle. Jeg er ikke overbevist om at dagens formasjon er veien å gå, sier Olsen. - Er det veien å gå å bla opp 600 millioner for Di María? - Det er forferdelig mye penger. Men det er sånn markedet har blitt. Skal United matche konkurrentene, er de nødt til å betale, sier Olsen.Kamper: Ángel Di María: 34 (2368 min.) Ashley Young: 20 (1029 min.) Antonio Valencia: 29 (1947 min.) Luís Nani: 11 (558 min.) Mål: Ángel Di María: 4 Ashley Young: 2 Antonio Valencia: 2 Luís Nani: 0 Målgivende: Ángel Di María: 17 Ashley Young: 1 Antonio Valencia: 3 Luís Nani: 0 Sjanser skapt: Ángel Di María: 90 Ashley Young: 16 Antonio Valencia: 26 Luís Nani: 11 Nøkkelpasninger: Ángel Di María: 73 Ashley Young: 15 Antonio Valencia: 23 Luís Nani: 11 Pasninger totalt: Ángel Di María: 1342 Ashley Young: 455 Antonio Valencia: 1048 Luís Nani: 304 Taklinger vunnet: Ángel Di María: 36 Ashley Young: 9 Antonio Valencia: 36 Luís Nani: 8 Kilde: Squawka.com
Ángel Di María (26) løser neppe Manchester Uniteds defensive problemer, men argentinerens offensive kvaliteter er i en klasse for seg sammenliknet med Uniteds andre vinger.